CEN เพิ่มทุน 223.54 ล้านหุ้น ขาย RO พร้อมแจกวอร์แรนต์ 2:1 รองรับขยายลงทุน
CEN เพิ่มทุน 223.54 ล้านหุ้น ขาย RO พร้อมแจกวอร์แรนต์ 2:1 รองรับขยายลงทุนธุรกิจ
CEN เพิ่มทุน 223.54 ล้านหุ้น ขาย RO พร้อมแจกวอร์แรนต์ 2:1 รองรับขยายลงทุนธุรกิจ
24 มี.ค. 2564

บริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน) หรือ CEN เปิดเผยว่า ที่ประชุมคณะกรรมการบริษัทอนุมัติการออกและเสนอขายใบสำคัญแสดงสิทธิ ครั้งที่ 5 (CEN-W5) ที่เสนอขายให้แก่ผู้ถือหุ้นเดิมตามสัดส่วนการถือหุ้นโดยไม่คิดมูลค่า ในอัตราส่วน 2 หุ้นสามัญเดิมต่อ 1 หน่วย ราคาใช้สิทธิเท่ากับ 2.14 บาทต่อหุ้น อายุของใบสำคัญแสดงสิทธิ 5 ปี
พร้อมกันนั้น ยังอนุมัติการเพิ่มทุนแบบมอบอำนาจทั่วไป (General Mandate) จำนวนไม่เกิน 223,542,578 หุ้น (หรือคิดเป็นร้อยละ 30 ของทุนชำระแล้วของบริษัท ณ ปัจจุบัน) โดยจะจัดสรรให้กับผู้ถือหุ้นเดิม (RO) ทั้งจำนวน
ทั้งนี้บริษัทจะลดทุนจดทะเบียนของบริษัทจากจำนวน 968,684,506 บาท เป็น 745,141,929 บาท โดยยกเลิกหุ้นที่ยังไม่ได้จำหน่าย 223,542,577 หุ้น จากนั้นให้เพิ่มทุนจดทะเบียนเป็น 1,341,225,471 บาท โดยออกหุ้นสามัญเพิ่มทุนจำนวน 596,113,542 หุ้น มูลค่าที่ตราไว้หุ้นละ 1 บาท โดยจัดสรรจำนวนไม่เกิน 372,570,964 หุ้น รองรับการใช้สิทธิ CEN-W5 และจำนวนไม่เกิน 223,542,578 หุ้น รองรับการเพิ่มทุนแบบมอบอำนาจทั่วไป (General Mandate)
โดยกำหนดวันประชุมสามัญผู้ถือหุ้น ประจำปี 2564 ในวันที่ 30 เม.ย.64 เวลา 14.00 น. และกำหนดรายชื่อผู้ถือหุ้นที่มีสิทธิในการเข้าร่วมประชุมประจำปี 2564 ในวันที่ 7 เม.ย.64  (Record Date) และกำหนดวันรายชื่อผู้ถือหุ้นที่มีสิทธิได้รับใบสำคัญแสดงสิทธิ CEN-W5 ในวันที่ 12 พ.ค.64
ทั้งนี้การเพิ่มทุนดังกล่าวบริษัทจะมีเงินทุนเพียงพอเพื่อนำไปใช้สนับสนุนการขยายการลงทุนในธุรกิจของบริษัทที่มีอยู่ปัจจุบัน และรองรับการขยายการลงทุนในโครงการใหม่ในอนาคต ซึ่งจะส่งผลให้บริษัทมีความสามารถในการทำกำไรและมีแนวโน้มการดำเนินงานที่ดีขึ้นในอนาคต และเพื่อเพิ่มสภาพคล่องทางการเงินให้แก่บริษัท และใช้เป็นเงินทุนหมุนเวียนภายในกิจการ
 